***Voevodyno-Turjavágás***

**a**

**Magyar Állatorvosok Világszervezete**

**2019. április 12 -13-i nemzetközi szakmai konferenciájának helyszíne**

A ***Voevodyno üdülőhely*** (*írta:* **Varga Béla)**

[Kárpátalja](https://www.karpatinfo.net/regio/karpatalja) Perecsenyi járásában, Ungvártól 40 km-re található, *Turjavágás* (Turja Paszika) hegyvidéki település határában, 17 hektárnyi területen.

Az árnyas fák és csobogó csermelyek között három szálloda, a Voevodyno, Makovica és Magura, valamint több bungaló helyezkedik el. Az összesen 60 szobában egyidejűleg 180 vendég helyezhető el (pótágyakkal 250). A személyzet oroszul, ukránul és angolul is beszél. Az üdülőhelyen szinkrontolmácsolásra is alkalmas két konferenciaterem, tárgyalók, három étterem, több bár, szabadtéri medence, wellness-központ és szaunák, lovas klub, sportpályák, teniszpálya és grillezésre kialakított terek találhatóak.

Az üdülőhely ékessége, a *Schönborn-park*, amely 2013-ban létesült abból az alkalomból, hogy 285 éve adományozta az osztrák-magyar uralkodó a Schönborn dinasztiának a mai Kárpátalján található birtokokat. Kapuját 4 fő-toronysisakkal és 12 toronysisakkal díszítették, ezek száma az évszakok és hónapok számára utal. A bejáratot egy-egy XIX. századi osztrák és magyar katona szobra őrzi, mellettük található a névadó *Schönborn osztrák gróf* mellszobra.

A park bevezető útját 7 egyedi díszlámpa szegélyezi a hét napjait szimbolizálva, az út mentén csordogáló patakon 12 kis híd ível át, mindegyik egy-egy csillagjegyre utal.

A park kertje a druidák naptárát formázza, a közepén található Túr-tó körvonala az Osztrák–Magyar Monarchia 1867-es térképét idézi. A tavat, melynek közepén kis sziget található, 24 díszlámpa veszi körül a nap 24 órájára utalva. A park területén 22 pad található, amelyek azokat a hatalmakat idézik, amelyekhez a történelme során Kárpátalja tartozott.

A parkot alkotják még a ferences típusú keresztút, a négy evangélista hídja, Szent János vízimalma, valamint Erzsébet és Ferenc József forrása is.

A kirándulni vágyó vendégek számára kiváló úti cél a festői szépségű környék megismerése. A rövid erdei sétától kezdve az egész napos teljesítmény-túráig sokféle kirándulás tervezhető.

A *Voevodyno* mögött az 1036 méter magas *Kraszija-csúcsra* tavasztól őszig a turjavágási felvonók igénybevételével, a hegy lábától az út közepéig kétüléses, onnan pedig négyüléses felvonóval lehet följutni, előzetes egyeztetéssel. Innen gyönyörű kilátás nyílik a Kárpátok hegyvonulataira.

A szállodával szemközti hegyen húzódik a történelmi *Árpád-vonal* egy része, ahol a II. világháború idején a Magyar Királyi Honvédség által épített védelmi rendszer futóárok-maradványai találhatóak. Az Árpád-vonal egy másik maradványa a panziótól körülbelül 11 km-re, az *Uzsoki-hágó* felé tartó országút mellett található.

***Az Ung és a Turja völgye (****írta d***r.Puha Sándor)**

 A környék ősidők óta lakott. Már az avarok is építettek földvárat az Ung és a Laborc torkolatánál, Deregnyő határában, amit Luitpold cremonai püspök Castrum Ungh néven említ. Ezen “ős Ungvárt” foglalták el Álmos hadai 9o3-ban, ami a tatárjárásig ispánsági székhely volt. Később a három kabar törzs /Bors, Örösúr, Aba/ közül az Abák uralták.

 A Kárpátok sűrű erdőkkel és mocsarakkal borított ezen területe a honfoglalást követő két évszázadban a lakatlan gyepűrendszerhez tartozott, melyet a magyarok a letelepedéskor alakítottak ki,.Ezt a vidéket nem osztották föl a magyar törzsek között, hanem királyi birtokként az ország határainak védelmét szolgálta. A gyepűrendszer a Kárpátok ezen részében igen széles volt.

A gyepűrendszer bejáratainál, belső kapuinál erősségeket létesítettek, ahol jelentős haderőt tartottak fönn, de a külső kapuknál is volt haderő. Az Ung völgyében Ungvár környéke volt a belső kapu, a külső kapu Lembergnél /ősi magyar neve Ilyvó/ volt.

 A tatárjárás idején elpusztult várat a ma Ungvár elővárosának számító Gerényben építtette ujjá IV. Béla. A vár a főúri torzsalkodások miatt a XIV. században elpusztult. A ma is fönnálló gerényi templomban páratlan értékű freskók láthatók.

A várat Aba Amdétól a rozgonyi csata után Károly Róbert vette el, és adta a vele szövetkezett Drugeth családnak. A család címerében szereplő 7 seregély látható az ungvári várban is a vár belső bejárata fölött. Bocskai István utódjaként Drugeth Györgyöt szerette volna látni az erdélyi fejedelemség élén, ám ezt nem sikerült megvalósítaniuk. A főúri torzsalkodásnak Thököly Imre győzelme vetett véget, aki 1748-ban Eperjesen kivégeztette az utolsó Drugethet.

 Ungvár után az Ung völgyében Ókemencével szemben van a nevickei vár, amelynek falai viszonylag épségben megmaradtak, s ahonnan ragyogó kiállítás nyílik az Ung völgyére. A várhoz vezető út mentén áll egy szépen átépített vendégház, amely korábban pártüdülő volt. Mikor ’56 november 1-én Kádár Jánost Szolnokról Moszkvába vitték, itt töltött egy napot.

 A nevickei vár az ungvári vár előváraként funkcionált, a várúr feleségének birtoka volt, neve is, a *neveszta* /menyasszony/ szóból eredeztethető.

 Az Ung völgyében északra haladva találjuk Perecsényt, majd Nagybereznát, ahol a monarchia legnagyobb fatelepe és fűrészüzeme működött.

 Gyönyörűek az Ung völgyi fatemplomok, a sóslaki /Szily/, a csontosi /Kosztríno/ és az uzsoki. Az úttól 5o-1oo méterre helyeződnek, könnyen megközelíthetőek.

 Kárpátalja visszatérése /1939/ után a határon 3 védelmi rendszert építettek ki. A galíciai oldalon a Hunyadi állást, a gerincen húzódó Szent László állást, a határon innen pedig az Árpád-vonalat, amely az Ojtozi szorostól Uzsokig terjedt. Az Árpád-vonal erődítményei ma is láthatóak. Malomrét közelében, Csontos alatt a falu végét jelző táblától mintegy 5o méterre is fennmaradt még egy erődítmény az út mellett. Az Árpád-vonalat a szovjet hadsereg nem tudta áttörni, mintegy 8 hétig álltak itt a támadó csapatok, végül délről elkezdték feladni az erődrendszert. Az Árpád vonalból a csontosi szakaszt adták föl utoljára. Ezt egy *Tordai Szigfríd* nevű hadnagy tartotta még a bekerítése után is 8 napig, majd innen kitörve 3 hét múlva csatlakozott a magyar csapatokhoz. Súlyos karsérülést szenvedett, karját amputálni kellett.

 Perecsény után néhány kilométerrel van *Drugetháza*, ahol az elég rossz állapotban levő *Lemko múzeumot* láthatjuk. *Kisbereznán* láthatjuk a magyarországi görögkatolikus egyház kolostorházát, amelyet 1742-ben építettek. Ma ebben csökkent képességű gyermekek nevelőintézete működik.

 Már a Turja völgyében, T*urjaremetétől* északra van *Rónafüred*, ahol többszáz éves, ásványvízzel feltöltött lekvárfőző üstben /csán/ valósággal megfőzik a vendéget.

 Az üstöt az egykor vasöntödéjéről híres Turjaremetén készítették. A faluban valódi orosz gőzfürdő, és a patak partján egy szintén asványvízzel feltöltött fürdőmence is található.

 *Szolyva* felé haladva *Holubino* községben található egy szépen gondozott zsidó temető. Kárpátaljának a két világháború között 86 ezer zsidó lakosa volt, ma csak 500-an élnek itt. Munkácsnak 44%-a, Ungvárnak 31%-a, Beregszásznak 3o%-a volt zsidó, akik magyarnak vallották magukat.